Ǹkúkúmá nyé ai nyé nâ: “O bə́ mbáda ! O yén dzé wē ?” Miníngá nyé ai nyé nâ: mə tála esimba é kwîg á sí” 14Nyé ai nyé nâ: “Mod te a nə yá ?” Nyé nâ: “Ǹnǒm mod wābɛ̄d, ó bə̄gə́ ńdzɔmbɔ édud.” Ńdɔ̄ Sául a ngáyəm nâ Samuɛ̂l nyɔ́lɔ̄, a lúí fɔ̄ɔ̄ ásū á sí ǎ ngálugu nyé. 15Samuɛ̂l nyé ai Sául nâ: “Dzé wāzu ma dzúgulan áwɔí nə́ wavəle ma?” Sául nyé nâ: “Mə tə́lē á ókəkad, Bəfilísta bálūman ai ma; Zambá ā lúm yǎ mā mvús, a bɛn ma yalan tɔ ânyǔ bəprofɛ́d, tɔ á bīyə́yə̄m, ású tē mə̄ lóe wā nâ ó kad ma é dzóm mə̄ nə́ dzǎm bɔ.” 16Samuɛ̂l nyé nâ: “Wasíli ma dzé ? Ngə́ Zāmbá ā kódo yǎ ábə wa, a ńtə́lə wa é ngām yǎ á yād. 17Amú Ńtondôbə a yi wa bɔ ḿból á ngākɔ́bɔ ai wa ânyu dáma. Ǹtondôbə a yi wa vaa édzóē á mɔ́, a və́ə́ Dávid yǎ á tsāā ai wa. 18Amú wā ndzí kig wóg kíŋ Ǹtondôbə, tɔ olún óvílá wóé wa ndzí kig dzála á nyɔ́l Amalek, ású tē míńtyé ó bələ́ mīlí, Ǹtondôbə énye a və́ wā myá ámōs yə aná. 19Ńdɔ̄ fə Ǹtondôbə ǎ yi kalan Ísraɛ̂l, fǔfulu ai wǎmēn, á mɔ́ Bəfilísta. Okídí mína bənyɔ bɔ́n mī ńtɔ̄á ai ma. Miǹkán bítá mí Ísraɛ̂l míbēn, Ǹtondôbə a yi myá və̄ Bəfilísta.” 20Etíe etíé tē, Sául a sulán fɔ̄ɔ̄ á sí a ńlímī hálā, ḿból bībúg bí Samuɛ̂l bí ngásoe nyé ngokod á nyɔ́l. Ńdɔ̄ fə ngul e ngábə́ kig nyé á nyɔ́l, amú á ndzí kíg dí dzóm ámǒs tē. 21Ḿból Sául a ngáman fɔ́ɔ́ sulan éyə̄gan, é mīníngá nyɔ̄ á nyīán ā ngābə́ nyé ai nyé nâ: “Yénə́, etúgā dzóe é wóg kíŋ dzoe, mə̌ fām ású enyiŋ dzáma, ńdɔ mə wóg bībúg bíē yā ó və̄ kɔ́bɔ ai ma. 22Ńdɔ̄ hḿ ábōg dī waa wógó kíŋ etúgā dzóe. Mayi wa və́ émvūm ḿbāŋála nâ ó dí ó won, ó bə̄lə ngul yə áwulu.”